xml version="1.0" encoding="UTF-8"?


Az Európai Unió C 221/2023


| | | |
| --- | --- | --- |
| | | ISSN 1977-0979 |
| Az Európai Unió Hivatalos Lapja | | C 221 |
| European flag | | |
| Magyar nyelvű kiadás | Tájékoztatások és közlemények | 66. évfolyam 2023. június 22. |

---

| | | |
| --- | --- | --- |
| Tartalom | | Oldal |
| | IV   Tájékoztatások | |
| | AZ EURÓPAI UNIÓ INTÉZMÉNYEITŐL, SZERVEITŐL, HIVATALAITÓL ÉS ÜGYNÖKSÉGEITŐL SZÁRMAZÓ TÁJÉKOZTATÁSOK | |
| | Európai Parlament | |
| 2023/C 221/01 | [A COSAC LXIX. Plenáris Ülése – Stockholm, 2023. május 14–16. – A LXIX. COSAC észrevételei](http://publications.europa.eu/resource/uriserv/OJ.C_.2023.221.01.0001.01.HUN.xhtml) | [1](#C_2023221HU.01000101.doc) |

---

| | |
| --- | --- |
| HU | |

---

IV Tájékoztatások

AZ EURÓPAI UNIÓ INTÉZMÉNYEITŐL, SZERVEITŐL, HIVATALAITÓL ÉS ÜGYNÖKSÉGEITŐL SZÁRMAZÓ TÁJÉKOZTATÁSOK

Európai Parlament

| | | | |
| --- | --- | --- | --- |
| 2023.6.22. | HU | Az Európai Unió Hivatalos Lapja | C 221/1 |

---

A COSAC LXIX. PLENÁRIS ÜLÉSE

Stockholm, 2023. május 14–16.

A LXIX. COSAC észrevételei

(2023/C 221/01)

Ukrajna

| | | |
| --- | --- | --- |
| | (1) | A COSAC üdvözli, hogy a nemzetközi közösség azonnali támogatást nyújtott Ukrajnának, és megingathatatlan szolidaritást tanúsít felé 2022 februárja óta, amikor is Oroszország az Ukrajna ellen provokáció nélkül és indokolatlanul indított katonai agresszióját teljes körű invázióvá eszkalálta, valamint üdvözli az Európai Unió által e tekintetben tanúsított erős egységet. |

| | | |
| --- | --- | --- |
| | (2) | A COSAC arra szólítja fel az EU-t és tagállamait, hogy továbbra is nyújtsanak politikai, pénzügyi, technikai, katonai és humanitárius segítséget Ukrajnának, tiszteletben tartva az egyes tagállamok biztonság- és védelempolitikájának sajátos jellegét. A COSAC tudomásul veszi a fekete-tengeri régióban folyamatosan fennálló biztonsági fenyegetéseket, és segíti a társadalmi reziliencia megerősítését a Moldovai Köztársaságban. |

| | | |
| --- | --- | --- |
| | (3) | A COSAC a lehető leghatározottabban elítéli Oroszország Ukrajna elleni teljes körű invázióját, hiszen az nyilvánvalóan sérti az ENSZ Alapokmányát. Elítéli továbbá Belarusz részvételét az Oroszország által végrehajtott katonai agresszióban. A COSAC hangsúlyozza, hogy az uniós szankciópolitika továbbra is eredményes elrettentő eszköznek bizonyul mind Oroszország, mind Belarusz felé. |

| | | |
| --- | --- | --- |
| | (4) | A COSAC megerősíti, hogy kitartóan támogatja Ukrajna függetlenségét, szuverenitását és a nemzetközileg elismert határain belüli területi integritását. |

| | | |
| --- | --- | --- |
| | (5) | A COSAC ismét hangsúlyozza a Prágában megrendezett LXVIII. COSAC hozzájárulását, és felszólít Oroszország jogellenes katonai műveleteinek azonnali és feltétel nélküli beszüntetésére, valamint minden orosz haderő és katonai felszerelés Ukrajna területéről való kivonására. |

| | | |
| --- | --- | --- |
| | (6) | A COSAC hangsúlyozza az ENSZ-közgyűlés által az ENSZ Alapokmányának alapelveiről hozott határozat fontosságát, ez ugyanis egy átfogó, igazságos és tartós béke alapjául szolgál, és maradéktalanul tiszteletben tartja Ukrajna függetlenségét és területi szuverenitását. |

| | | |
| --- | --- | --- |
| | (7) | A COSAC minden olyan szereplő munkáját üdvözli és támogatja, aki hozzájárul Ukrajna helyreállításához, talpraállításához és újjáépítéséhez. A COSAC üdvözli a befagyasztott és immobilizált orosz eszközök Ukrajna újjáépítésének támogatása érdekében történő felhasználásával kapcsolatos tevékenységeket. |

| | | |
| --- | --- | --- |
| | (8) | A COSAC minden érintett szereplőt arra szólít fel, hogy a nemek közötti egyenlőség szempontját építsék be minden újjáépítési, béke- és biztonsági erőfeszítésbe. |

| | | |
| --- | --- | --- |
| | (9) | A COSAC hangsúlyozza a pluralista és inkluzív parlamenti demokrácia állandó megerősítésének, az emberi jogok, köztük a nemzeti kisebbségek jogai tiszteletben tartásának, a jogállamiságnak és az igazságszolgáltatás függetlenségének az alapvető fontosságát. |

| | | |
| --- | --- | --- |
| | (10) | A COSAC hangsúlyozza, hogy felelősségre kell vonni mindenkit, aki háborús vagy más rendkívül súlyos bűncselekményt rendelt el, követett el vagy vett részt ilyenben Oroszország Ukrajna elleni agressziós háborújával kapcsolatban, és teljes mértékben támogatja a Nemzetközi Büntetőbíróság ukrajnai nyomozását. |

| | | |
| --- | --- | --- |
| | (11) | A COSAC üdvözli az ukrajnai agressziós bűncselekményekben részt vevő személyek kivizsgálására és büntetőeljárás alá vonására irányuló, megfelelő igazságszolgáltatási mechanizmus létrehozására irányuló erőfeszítéseket. E tekintetben a COSAC üdvözli a nemzetközi bűncselekmények bizonyítékainak összegyűjtésére szolgáló alapvető adatbázis (Core International Crimes Evidence Database, CICED) működésének megkezdését, valamint az Ukrajna elleni agresszió bűntettével kapcsolatos büntetőeljárás lefolytatásával foglalkozó nemzetközi központ (ICPA) Eurojust keretében történő létrehozását. A COSAC támogatja az egyetemes joghatóság elvének a tagállamokban történő teljes körű végrehajtását, amelynek célja azon közös értékeink megerősítése, amelyek elítélik az emberi jogok megsértését és az emberiség elleni bűncselekményeket. |

| | | |
| --- | --- | --- |
| | (12) | A COSAC elítéli az ukrán gyermekek Orosz Föderáció általi deportálását. Elítéli továbbá a deportált ukrán gyermekek identitásuk megőrzéséhez való, az ENSZ Gyermekjogi Egyezményének 8. cikkében foglalt jogának az orosz állampolgárság kényszerű elfogadásának gyakorlatával történő megsértését. |

| | | |
| --- | --- | --- |
| | (13) | A COSAC üdvözli és támogatja az Ukrajnát, a Nyugat-Balkánt, Moldovát, idővel pedig Grúziát célzó, folyamatban lévő, a meghatározott kritériumok teljesítésén alapuló bővítési folyamatot. A COSAC hangsúlyozza, hogy az EU-val szomszédos országok stabilitása egész Európa stabilitása és jóléte szempontjából döntő fontosságú. |

A szervezett bűnözésről és a korrupcióról

| | | |
| --- | --- | --- |
| | (14) | A COSAC kiemeli, hogy a határokon átnyúló szervezett bűnözés elleni küzdelemben fontos a fokozott uniós szintű együttműködés és információcsere. A COSAC üdvözli az Eurojust által e tekintetben betöltött koordináló szerepet, és kéri a harmadik országokkal való együttműködés megerősítését. |

| | | |
| --- | --- | --- |
| | (15) | A COSAC üdvözli a társjogalkotók határokon átnyúló szervezett bűnözés megelőzését és leküzdését célzó kezdeményezéseit, és hangsúlyozza, hogy azokat időben végre kell hajtani. |

| | | |
| --- | --- | --- |
| | (16) | A COSAC fokozott és hathatós fellépésre szólít fel a migránscsempészekkel és az emberkereskedelemmel szemben, ezek ugyanis jelentős humanitárius és biztonsági kihívást jelentenek az Unió számára. |

| | | |
| --- | --- | --- |
| | (17) | A COSAC minden területen üdvözli a korrupció elleni küzdelmet célzó új kezdeményezéseket. A korrupciót szervezett bűnözésnek kell tekinteni. |

| | | |
| --- | --- | --- |
| | (18) | A COSAC hangsúlyozza, hogy mind nemzeti, mind uniós szinten küzdeni kell a korrupció elleni, valamint együtt kell működni a harmadik országokkal. |

Az egységes piac

| | | |
| --- | --- | --- |
| | (19) | A COSAC egyetért a Bizottsággal abban, hogy az egységes piac az EU egyik legnagyobb vívmánya, és hangsúlyozza annak az EU fejlődése és jóléte szempontjából az elmúlt 30 évben betöltött szerepét. |

| | | |
| --- | --- | --- |
| | (20) | A COSAC kiemeli, hogy az emberek jóléte az olyan, megfelelően működő alapvető szolgáltatásoktól függ, mint például az energia-, víz- és egészségügyi ellátás, a közlekedés és a távközlés. Továbbra is az egységes piac akadályainak felszámolására kell összpontosítani, különösen a szolgáltatási ágazatban. |

| | | |
| --- | --- | --- |
| | (21) | A COSAC hangsúlyozza, hogy az Unió versenyképessége szempontjából fontos a megfelelő készségkínálat. A COSAC ezért üdvözli, hogy 2023-at „a készségek európai évének” nyilvánították. |

| | | |
| --- | --- | --- |
| | (22) | A COSAC üdvözli azokat az intézkedéseket, amelyek még jobban előmozdíthatják a zöld és digitális átállást, és megerősíthetik az EU versenyképességét, ugyanakkor biztosítják nyílt stratégiai autonómiáját a globális színtéren. A COSAC különösen üdvözli a kis- és középvállalkozásokat is figyelembe vevő intézkedéseket. |

| | | |
| --- | --- | --- |
| | (23) | A COSAC kiemeli, hogy az egységes piac az elmúlt években többféle válságnak is ki volt téve. A világjárvány idején a globális értékláncokban fellépő zavarok miatt fontos termékek váltak hiánycikké. Oroszország ukrajnai háborúja még súlyosabbá teszi az egységes piacot érintő kihívásokat. A háború széles körű energiaválsághoz vezetett, ez pedig a legtöbb területen magasabb árakat hozott magával. |

| | | |
| --- | --- | --- |
| | (24) | A COSAC hangsúlyozza, hogy mennyire fontos, hogy az EU és a tagállamok – válság idején is – továbbra is felszámolják az akadályokat, csökkentsék a bürokráciát, végrehajtsák és alkalmazzák a hatályos jogszabályokat, és az egységes piacot a mai modern és digitális társadalomhoz igazítsák, hogy megfeleljenek a polgárok és a vállalatok elvárásainak. Az egységes piacnak továbbra is alkalmazkodnia kell az új kihívásokhoz, ugyanakkor ki kell terjesztenie a schengeni övezetet Romániára és Bulgáriára, hogy még jobban megerősítsék az EU együttműködését és gazdasági rezilienciáját. Mindez erősen összefügg a külső határok megerősítésével. |

Zöld átállás

| | | |
| --- | --- | --- |
| | (25) | A COSAC üdvözli az „Irány az 55%!” intézkedéscsomag valamennyi elemének megvalósítására irányuló erőfeszítéseket. Az EU-nak ambiciózus éghajlat-politikai céljai vannak, amelyek szükségesek a jövő kihívásainak való megfeleléshez. |

| | | |
| --- | --- | --- |
| | (26) | A COSAC üdvözli a zöld átállással kapcsolatos tevékenységeket, és hangsúlyozza, hogy fenntartható világot csak holisztikus megközelítéssel tudunk teremteni. |

| | | |
| --- | --- | --- |
| | (27) | A COSAC kiemeli, hogy az EU kulcsszerepet játszik a zöld átállásban, és élen kell járnia a globális éghajlatváltozással kapcsolatos erőfeszítésekben, ugyanakkor elismeri a harmadik országokkal való együttműködés fontosságát, mivel az éghajlatváltozás esetében egy határokat nem ismerő globális kihívásról van szó. |

| | | |
| --- | --- | --- |
| | (28) | A COSAC hangsúlyozza, hogy a zöld átállás – az egyes tagállamok energiaszerkezetének tiszteletben tartása mellett – szükséges lépés az EU energiafüggőségének csökkentése során, valamint hogy az átállást fel kell gyorsítani. |

| | | |
| --- | --- | --- |
| | (29) | A COSAC megállapítja, hogy a zöld átállás a társadalom minden szintjén kihívásokkal és lehetőségekkel is jár, és kéri, hogy azt megfelelő társadalmi és gazdasági támogatás kísérje. |

---